**PROTOKOL ZA ŠOLSKO LETO 2020/2021**

**DOPOLNITEV HIŠNEGA REDA TER IZVAJANJE POUKA V SREDNJI ŠOLI ZGN LJUBLJANA V ČASU OGROŽENOSTI Z OKUŽBO COVID-19**

V skladu z Načrtom zagotavljanja kontinuiranega dela v ZGN Ljubljana in glede na Higienska priporočila NIJZ za srednje šole in dijaške domove v času COVID-19 (<https://www.nijz.si/sites/www.nijz.si/files/uploaded/higienska_proporocila_za_srednje_sole_in_dijaske_domove.pdf>) izdajam Protokol za šolsko leto 2020/2021 (dopolnitev Hišnega reda ter izvajanje pouka) v času ogroženosti z okužbo Covid-19.

# SPLOŠNA HIGIENSKA PRIPOROČILA ZA DIJAKE IN ZA ZAPOSLENE

Za varno delovanje ter zaščito dijakov in ostalih zaposlenih v ZGNL pred možno okužbo s DARS-CoV-2 je potrebno zagotoviti primerne pogoje in doseči dosledno izvajanje vse splošnih higienskih ukrepov.

Pouk naj obiskujejo le zdravi učitelji in dijaki, brez znakov akutne okužbe dihal. V času obiskovanja in nahajanja v prostorih zavoda morajo tako dijaki kot zaposleni upoštevati naslednja navodila in omejitve:

* Redno in temeljito umivanje rok z milom in vodo.
* V primeru, da voda in milo nista dostopna, si roke razkužimo z namenskim razkužilom za roke. Razkužilo za roke je namenjeno samo zunanji uporabi. Sredstva za čiščenje/razkuževanje površin niso namenjena čiščenju/razkuževanju kože.
* Umivanje ali razkuževanje rok je odvisno od dejavnosti, ki jo opravljamo npr. po vsakem prijemanju kljuk (npr. vstopanje v ali izstopanje iz prostorov, pri odhodu na stranišče ali prihodu iz stranišča), dotikanju ograje stopnišča ali po dotikanju vseh drugih površin, ki se jih dotikajo tudi drugi ljudje.
* Ne dotikamo se obraza (oči, nosu in ust) z nečistimi/neumitimi rokami.
* Upoštevamo pravilno higieno kašlja (preden zakašljamo/kihnemo, si pokrijemo usta in nos s papirnatim robčkom, v skrajnem primeru zakašljamo/kihnemo v zgornji del rokava). Papirnat robček po vsaki uporabi odvržemo v vrečko, ki jo imamo s seboj, jo zapremo in nato odložimo med odpadke in si umijemo roke z milom ter vodo ali jih razkužimo.
* Upoštevamo zadostno medosebno razdaljo, najmanj 1,5 oziroma 2 metra. Večja razdalja pomeni večjo varnost.
* Zaprte prostore večkrat dnevno temeljito prezračimo.
* Prostori bodo redno očiščeni in razkuževane bodo površine, ki se jih z rokami dotika veliko ljudi.
* V stavbo šole vstopajo samo dijaki in zaposleni, ostali le po potrebi in po predhodni najavi ravanteljici srednje šole in doma ([bernarda.kokalj@zgnl.si](mailto:bernarda.kokalj@zgnl.si)) ali v tajništvu ([info@zgnl.si](mailto:info@zgnl.si)) ter ob upoštevanu vseh potrebnih ukrepov (nošenje maske, higiena rok, higiena kašlja)
* Vsi zaposleni in dijaki v objektu zavoda nosijo maske.
* Sestanki in konference bodo potekali na daljavo z izjemo posameznih sestankov z dijaki in starši prvih letnikov.

Dijaki in njihovi starši oz. skrbniki se moramo zavedati, da je ob ponovni vzpostavitvi pouka tveganje za prenos okužbe z virusom SARS-CoV-2 večje. Temu ustrezno morajo zaščititi tudi svoje morebitne starejše ali imunsko oslabele sorodnike oziroma osebe, ki so jim blizu.

**Obveščanje dijakov in zaposlenih**

Za komunikacijo med dijaki in učitelji se izključno uporablja dodeljen e-naslov: [ime.priimek@student.zgnl.si](mailto:ime.priimek@student.zgnl.si). Vstopni kanal je spletišče Moodle, še naprej pa so za komunikacijo na voljo različne možnosti: e-Asistent, 1KA spletne ankete, Exam.net, telefonski klic oz. video klic, video konference, npr. Google Teams, Zoom in drugo.

**Ločenost zdravstvene od šolske dejavnosti**

Dejavnosti šolstva in zdravstva sta med seboj ločeni in razen zaposlenih, ki opravljajo dejavnosti v obeh enotah, ni križanja poti. Zaposleni na hodnikih nosimo maske in upoštevamo navodila glede medosebne razdalje, higiene rok, higiene kašlja in razkuževanja.

# ORGANIZACIJA DELA V SREDNJI ŠOLI

**Prihod do šole**

Spodbuja se peš hoja, kolesarjenje, tudi individualni prevoz s strani staršev. Ob uporabi javnega prevoza je potrebno upoštevati navodila prevoznikov.

**Vodenje evidence**

Učiteljeva dolžnost je, da takoj ob začetku ure v eAsistentu uredi evidenco prisotnosti. Za vse morebitne druge dejavnosti je potrebno voditi evidenco prisotnosti.

**Vstopanje v šolski objetk**

* Vstopna točka za otroke, učence, dijake in starše/skrbnike in druge obiskovalce v različnih VIZ programih je glavnih vhod v zavod.
* Vstopna točka za zaposlene, ki evidentirajo svoj prihod in odhod na delovno meto, je glavni vhod v zavod.
* Vstopna točka za zunanje uporabnike je vhod skozi zdravstveno enoto (preverjanje in usmerjanje).

V šolski objekt vstopamo posamično, pri tem naj se ohranja 1,5 do 2 metrska medosebna razdalja. V avli si dijaki in zaposleni razkuži roke.

Zadrževanje v skupinah oziroma druženje na funkcionalnem zemljišču šole in v objektu šole (parkirišče, igrišče, prostor pred vhodom, avla, hodniki in garderobe) ni dovoljeno.

**Izjava**

Za zaščito zaposlenih v šolo mora mladoletni dijak ob prihodu v šolo prinesti podpisano Izjavo staršev mladoletnega dijaka pred vstopom v šolo/pristopom k poklicni maturi ali zaključnemu izpitu (Priloga 1), polnoletni dijak pa Izjavo polnoletnega dijaka pred vstopom v šolo/pristopom k poklcini maturi ali zaključnemu izpitu ob sproščanju ukrepov za zajezitev širjenja COVID-19 (Priloga 2).

Če izjave doma ne morejo natisniti, jo lahko ročno prepišejo. V primerih odstopanja od priporočil (starševe ali dijakove odklonitve podpisa izjave), se zabeleži uradni zaznamek o ravnanju starša/skrbnika oz. dijaka, kar bo v nadaljnjih postopkih dokazilo v sledenju zapletov glede širjenja bolezni COVID-19, ki jih bosta ob morebitnem pojavu spremljala epidemiološka stroka in NIJZ. Dijaka se skladno z njegovo pravico do izobraževanja sprejme v VIZ proces z doslednim upoštevanjem vseh preventivnih ukrepov.

**Zaščitna oprema**

Vsi zaposleni in dijaki v objektu šole nosimo maske na vseh komunikacijskih poteh. Dijaki in učitelji jo lahko v času, ko sedijo pri pouku in je zagotovljena distanca, odložijo, najbolje v v vrečko, ki jo imajo za to s seboj. V primeru, da se dijaku približa učitelj ali dijak na manj kot 1,5 metra, naj si nadenejo maske.

Pred uporabo ter po odstranitvi maske naj si temeljito umijejo ali razkužijo roke. Maska mora segati od korena nosu do pod brado, med nošenjem naj se je osebe ne dotikajo.

Vsakemu zaposlenemu bo na dan dodeljena ena obrazna maska, maske lahko prevzamete v tajništvu.

**Učilnica**

Pred začetkom pouka je potrebno učilnice temeljito prezračiti.

Vrata učilnice naj bodo odprta do začetka pouka, tako da je čim manj dotikov kljuke. Prenos preko kljuke preprečujemo s tem, da kljuko obrišemo z alkoholnim robčkom ali papirnato krpo za enkratno uporabo in razkužilom.

Učilnice so opremljene z infografikami z navodili pravilne uporabe mask in izobešen plakat s splošnimi higienskimi ukrepi. Umivalniki so opremljeni z milom in brisačkami za enkratno uporabo ter košem za odpadke.

Učilnica naj bo urejena tako, če je le mogoče, da je razmik 1,5 do 2 metra med dijaki in učitelji, urejen naj bo tudi koridor, ki omogoča odhod in vračanje s stranišča.

Večina pouka bo potekala tako, da bo čim manj prehajanja dijakov iz ene v drugo učilnico. Dijaki naj upoštevajo dogovorjeni sedežni red.

Dijaki uporabljajo sanitarije srednje šole.

Če bo pouk potekal v kateri od računalniških učilnic, posamezen dijak dela zgolj na enem računalniku, po uporabi je potrebno površine, ki se jih dijaki dotikajo (npr. tipkovnica, miška, miza, ekran …), razkužiti.

Dijaki naj si med seboj ne izmenjujejo in ne izposojajo stvari.

Skrb za higieno v učilnici se lahko dodeli dežurnemu dijaku.

**Računalniki za delo z dijaki**

V vseh razredih, kjer so računalniki namenjeni delu z dijaki, je potrebno pred in po uporabi tipkovnico, miške in druge rekvizite očistiti s sredstvom za razkuževanje površin, nanesenim na papirnato brisačo.

**Telovadnica**

V telovadnici se po vsaki učni uri razkuži površine, ki so se jih dijaki dotikali.

Če je možno, se telovadnico po vsaki učni uri prezrači.

V telovadnici se izvajajo nekontaktne učne vsebine.

Garderob se ne uporablja, dijaki se preoblačijo v razredih ali pred garderobnimi omaricami.

Ob lepem vremenu se pouk športa izvaja na prostem, torej na šolskem igrišču ali v okolici šole.

Hodnik med jedilnico in telovadnico bo zaprt, saj se bo v njem izvajala zdravstvena dejavnost.

**Sanitarije**

Okna sanitarij naj bodo odprta.

Vrata naj dijaki po možnosti odpirajo s komolcem oz. s pomočjo čiste papirnate brisačke. V sanitarijah bo na voljo milo in papirnate brisačke.

Nameščena je infografika z nasveti o umivanju rok.

Potrebno se je izogibati zastojem na poti v in iz stranišča. Dijakom omogočamo odhode na sinatiraje tudi med poukom. Vstop v sanitarije je z masko.

Glede urejenosti in uporabe sanitarij za zaposlene naj zaposleni smiselno upoštevajo navodila za dijake.

**Garderobe**

Obvezna je uporaba copat. Dijak se preobuje in pusti oblačilo v svoji garderobni omarici. Ključ dijak prevzame pri pomočnici ravnateljice v sobi št. 14. Zadrževanje pred garderobnimi omarici je z masko.

**Zbornica**

Zbornica srednje šole ni namenjena dolgotrajnemu druženju. Zadrževanje v zbornici je namenjeno tiskanju in urejanju dokumentacije.

**Knjižnica**

Vstop v knjižnico je možen le posamično, brskanje po knjižničnem gradivu ni dovoljeno.

Zaposleni knjižničarki vnaprej sporočite, katero knjižno gradivo bi radi prevzeli, in se dogovorite za uro prevzema.

V knjižnici velja 72-urno karantensko obdobje za vrnjeno gradivo.

**Odmori**

V času odmorov se dijaki zadržujejo v učilnici, razen v primeru, ko zaradi urnika zamenjajo prostor. Zadrževanje na hodnikih ni dovoljeno.

**Šolska prehrana**

Šolska prehrana je organizirana.

Malica je v času tretje šolske ure med 9.35 in 10.50, traja 25 minut in je v začetku, med ali na koncu ure. Dijaki so razdeljeni v dve skupini. V prvi skupini so dijaki srednjega poklicnega izobraževanja (SPI), v drugi pa dijaki nižjega (NPI), poklicno tehniškega (PTI) in srednjega strokovnega izobraževanja (SSI).

Dijaki malico prevzamejo v jedilnici. V jedilnici se upošteva medosebna razdalja. Malico kot suhi obrok dijaki lahko odnesejo in pojejo v razredu. Dijaki naj s seboj prinesejo vodo v plastenki. V času odmora naj dijaki pred hranjenjem svojo klop (mizo) obrišejo z alkoholnimi robčki ali papirnato brisačko za enkratno uporabo in razkužilom in naredijo pogrinjek z brisačko za enkratno uporabo. Pred nadaljevanjem pouka postopek ponovijo.

Kosilo za dijake naročnike bo ob 14.10 naprej v jedilnici. Pri tem se upoštevajo pravila za prehranjevanje v jedilnici:

Urejena bo evidenca naročnikov kosil.

Dijaki sami ne posegajo po priboru, hrani in pladnju.

Dijaki se posedejo na mesta v jedilnici, pri čemer se upošteva medosebna razdalja.

Po končani malici oziroma kosilu dijaki mirno odidejo iz jedilnice, da se lahko prostor pripravi za novo skupino.

Dijake se dosledno spodbuja k rednemu in pravilnemu umivanju rok (npr. po kihanju, kašljanju, pred in po malici itd.).

**Delitev in pobiranje gradiva**

Morebitno tiskano učno gradivo naj dijakom deli in pobira učitelj, ki si je pred in po tem umil ali razkužil roke.

**Odhod domov**

Po končanem pouku naj dijaki in zaposleni iz šole izstopajo posamično, pri tem naj stalno ohranjajo 1,5 do 2 metrsko medosebno razdaljo. Zadrževanje v skupinah oz. druženje na funkcionalnem zemljišču pred vhodom v šolo ni dovoljeno.

# PODPORNE DEJAVNOSTI

# Zračenje prostorov

Vsak dan pred pričetkom pouka naj se učilnice temeljito prezrači (vsa okna v učilnici odprta na stežaj), nato pa naj se izvajanje pouka prilagodi na način, ki omogoča redno prezračevanje prostorov na vsako uro. Okna naj odpira in zapira samo učitelj oziroma ena oseba.

Tudi po koncu pouka, pred čiščenjem, naj se učilnico temeljito prezrači.

# Znaki obolelosti

Če zboli dijak z vročino in drugimi znaki akutne okužbe dihal, se ga napoti domov. Za pot domov naj ne uporablja javnega prevoza. Če mora počakati starše ali skrbnike, naj počaka v izolaciji. Dijak naj v času, ko čaka na starše ali skrbnike, če je mogoče, nosi masko. Uporablja naj samo določene sanitarije in umivalnik.

Če je pri dijaku nato potrjena okužba COVID-19, starši dijaka o tem obvestijo šolo. Šola o tem obvesti NIJZ. NIJZ vodi epidemiološko preiskavo. Z epidemiološko preiskavo se išče izvor okužbe in identificira kontakte, ki so bili v stiku z obolelim dijakom v času kužnosti doma, v šoli itd. Pričetek kužnosti je dva dni pred pojavom bolezni. NIJZ svetuje kontaktom udeležencem vzgojno-izobraževalnega procesa, da v času inkubacije COVID-19 spremljajo svoje zdravstveno stanje ter posreduje seznam kontaktov Ministrstvu za zdravje, ki izda odločbe o karanteni.

Če zboli učitelj z vročino in znaki akutne okužbe dihal, se umakne z delovnega mesta in pokliče izbranega zdravnika. V primeru, da je COVID-19 pozitiven, o tem obvesti šolo. Šola o primeru obvesti NIJZ, ki podobno začne z epidemiološko preiskavo.

Prostore šole, kjer se je gibal oboleli dijak, učitelj oziroma osebje s COVID-19, se temeljito očisti in izvede dezinfekcijo. Prostore se tudi temeljito prezrači.

Ljubljana, 1. 9. 2020

ravnateljica srednje šole in doma

Bernarda Kokalj